Бахъсэн щIыналъэм егъафIэ
НыбжьыщIэхэм курыт школыр къызэраухым хуэщIа гуфIэгъуэ пшыхьхэр щекIуэкIащ Бахъсэн щIыналъэм. Абы къыкIэлъыкIуэу район администрацэм и Iэтащхьэм и къалэнхэр зыгъэзащIэ Къанэмэт Руслан ирагъэблэгъащ еджэным къыхэжаныкIа, дыщэ медалкIэ курыт школыр къэзыуха ныбжьыщIэ 81-рэ.
ГуфIэгъуэ зэхуэсым апхуэдэу хэтащ щIыналъэм и Жылагъуэ советым и тхьэмадэ Сосналы Анатолэ, егъэджэныгъэмкIэ щIыпIэ IэнатIэм и унафэщI Абрэдж Тамарэ, усакIуэ икIи тхакIуэ, егъэджэныгъэм и ветеран Джэдгъэф Хъусен, къуажэ администрацэхэм я Iэтащхьэхэр, курыт школхэм я унафэщIхэр, адэ-анэхэр.
— Фи гъащIэм мыхьэнэшхуэ щызиIэ махуэшхуэмкIэ си гуапэу сынывохъуэхъу, — къыхигъэщащ Къанэмэтым и псалъэм, ныбжьыщIэхэм захуигъазэу. — ГъащIэм насыпрэ ехъулIэныгъэрэ щывиIэну, фи мурадхэм фалъэIэсыну!
Район, къуажэ администрацэхэм къабгъэдэкIыу ныбжьыщIэхэми, абыхэм я адэ-анэхэми, егъэджакIуэхэми иратащ щIыхь тхылъхэр, саугъэт лъапIэхэр.
Зэхуэсыр къызэзыгъэпэщахэм Бахъсэн районым хыхьэ жылэхэм дэт курыт школхэр мы гъэм къэзыухахэм я цIэкIэ фIыщIэ яхуищIащ еджакIуэхэм я районпсо самоуправленэ советым хэт Жэмгъураз Дианэ.
КЪАРДЭН Маритэ.
